Sorenstam sê sy keer nie voltyds terug na LPGA | Netwerk24
25 Februarie 2021 09:53
Die Sweedse gholflegende Annika Sorenstam speel vandeesweek vir die eerste keer in 13 jaar in 'n beroepstoernooi. Foto: Getty Images
"Ek het geen ander planne nie (om in ander LPGA-toernooie te speel)," sê die 50-jarige Sorenstam.
"Ek was 13 jaar lank buite aksie. Ek het nie meer die honger van destyds nie. Ek is eenvoudig opgewonde om te speel en my stokke te swaai."
Sy sê wanneer 'n mens ouer word, verander jou prioriteite.
"Myne is om 'n ma, eggenoot en sakevrou te wees. Die LPGA is 'n groot deel van my lewe, maar dit is nie hoekom ek hier is nie, nie om meer te skep nie."
Sy sê sy wil bloot begin oefen en haarself gereed kry.
"Wanneer ek later vanjaar (in die Amerikaanse Ope) speel, wil ek voel dat ek kan meeding. Om dit te vermag, moet jy weer tussen die toue inklim."
Die agtmalige LPGA Speler van die Jaar se laaste oorwinning was by die Michelob Ultra-ope by Kingsmill in 2008.
Sorenstam en Suid-Afrika se Gary Player is verlede maand gekritiseer vir hul besluit om die presidensiële medalje van vryheid by Donald Trump te ontvang. Die seremonie het agter geslote deure plaasgevind 'n dag nadat betogers die kongresgebou in Washington bestorm het.